 ڪراچي (ويب ڊيسڪ) اداڪار فواد خان سوشل ميڊيا استعمال نه ڪرڻ جو سبب ٻڌائيندي چيو ته مون کي ناهي لڳندو ته سوشل ميڊيا ضروري آهي. هلندڙ دور ڊيجيٽل ۽ سوشل ميڊيا جو دور آهي جتي عام انسان کان وٺي مشهور شخصيتون به سوشل ميڊيا جي مختلف پليٽ فارمز کي استعمال ڪري ماڻهن سان رابطن ۾ رهندا آهن. ڀلي ڪنهن فلم جو پروموشن هجي، نئين پراجيڪٽ بابت ماڻهن کي آگاهه ڪرڻو هجي، پنهنجي روز جي زندگي بابت مداحن کي باخبر رکڻو هجي يا ملڪ ۾ هلندڙ مختلف موضوعن تي پنهنجو آواز اٿارڻ هجي فنڪار سڀني ڪمن لاءِ سوشل ميڊيا ئي استعمال ڪندا آهن. پاڪستان ۾ هاڻ به اهڙو سپر اسٽار موجود آهي جيڪو سوشل ميڊيا کي گھڻو گھٽ استعمال ڪندو آهي ۽ اهو ناليوارو پاڪستاني اداڪار فواد خان آهي. اڪثر جن موضوعن تي ٻيا پاڪستاني فنڪار پنهنجي راءِ ڏيندا آهن اتي فواد خان طرفان مڪمل خاموشي هوندي آهي. هڪ مقامي ويب سائيٽ موجب فواد خان سوشل ميڊيا استعمال نه ڪرڻ جو سبب ٻڌائيندي چيو ته مون کي ناهي لڳندو ته سوشل ميڊيا زندگي لاءِ ضروري آهي. خوش قسمتي سان يا بدقسمتي سان مون کي سوشل ميڊيا استعمال ڪرڻ جو شوق نه آهي.